**Paradis în destrămare**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Portarul înaripat mai ține întins

un cotor de spadă fără de flăcări.

Nu se luptă cu nimeni,

dar se simte învins.

Pretudindeni pe pajiști și pe ogor

serafimi cu păr nins

însetează după adevăr,

dar apele din fântâni

refuză gălețile lor.

Arând fără îndemn

cu pluguri de lemn,

arhanghelii se plâng

de greutatea aripelor.

Trece printre sori vecini

porumbelul sfântului duh,

cu pliscul stinge cele din urmă lumini.

Noaptea îngeri goi

zgribulind se culcă în fân:

vai mie, vai ție,

păianjeni mulți au umplut apa vie,

odată vor putrezi și îngerii sub glie,

țărâna va seca poveștile

din trupul trist.